钦定古今图书集成/明伦汇编/家范典/第008卷 > 《送孔惟中再谒祖林》傅若金
## 钦定古今图书集成/明伦汇编/家范典/第008卷 > 《送孔惟中再谒祖林》傅若金

“吾郡称文物，君家续圣贤。尼山县日月，树野隔云烟。
追远逢昭代，游方及盛年。北通三仲谱，南下九江船。
雁起垂纶外，鸥飞解缆前。水凉闻雨坐，沙瞑望星眠。
岱岳遥临海，河流远自天。路询洙泗境，人指郓讙田。
日观朝辉接，风云莫色连。閟宫俱寂寂，阙里独绵绵。
翠合知林暮，翚飞识庙堧。趋庭槐气润，拜下柏阴圆。
科斗残书帙，旋虫坏乐县。图稽始祖出，世别小宗传。
远近论昭穆，尊卑齿后先。杖裁楷木净，冠截桧皮坚。
旧俗闻诗礼，遗仪见豆笾。玉倾当别酒，珠写赠行篇。
古道嗟坏辙，长途劝著鞭。京师同逆旅，瀛海限飞仙。
赋或君王问，贫应故旧怜。苦吟冰合砚，危坐雪侵毡。
鱼目从人贵，蛾眉祗自妍。犹怀薛氏”剑，未绝伯牙弦。
卒业思归鲁，离群遽发燕。霜蹄终奋迅，风翼暂回旋。
文忆来时把，诗要去日联。绿芜羇思满，青柳别愁牵。
为客惭乌鸟，因君感杜鹃。兖城多驿使，频寄彩云笺。